钦定古今图书集成/理学汇编/学行典/第240卷 > 倪天渊
## 钦定古今图书集成/理学汇编/学行典/第240卷 > 倪天渊

按《宁波府志》：“倪天渊，字震亨，修髯广颡，气和行朴，与
人交终始一致。家饶而性尚俭素，一冠十年不易。事
亲竭力，乐施予，穷乏者假贷无吝色。有负逋者，即焚
券不责其偿。岁大疫，手制药施之。时江南岁漕白粲，
经海达畿，天渊籍占漕役，躬自蹈海。有舟十艘，每运
数万石，操舟之卒，千人一束，以纪律他舟，或米腐不”
可饷，即以馀赀代补之。至元戊寅，漕舟多没于风，天
渊舟漂高滩上。众欲舍舟，天渊不从，拜且祈。俄而神
炬见桅端，光辉烛人，风回获济。积四十馀年，中台御
史袁赛因不花按行海道，嘉其尽力王事，且年高行
笃，状闻于朝，旌之曰：“高年耆德之门”，仍复其家。后子
可辅，仕江浙行省参政。